ไม่พลาด “โปรช้าง” ซิวแชมป์ “เฟรนช์ โอเพ่น” คว้าเงินรางวัลกว่า 23 ล้าน
"โปรช้าง" ธงชัย ใจดี ยอดนักกอล์ฟชาวไทยคว้าแชมป์กอล์ฟยูโรเปี้ยน ทัวร์ รายการ เฟรนช์ โอเพ่น ครั้งที่ 100 ที่สนามเลอ กอล์ฟ เนชั่นแนล กรุงปารีส ประเทศฝรั่งเศส พร้อมรับเงินรางวัล 583,330 ยูโร หรือราว 22.90 ล้านบาท พร้อมสิทธิ์ไปแข่งขันกอล์ฟเมเจอร์ รายการ "บริติช โอเพ่น"
4 ก.ค. 2559

ผู้สื่อข่าวรายงานว่า “โปรช้าง” ธงชัย ใจดี ยอดนักกอล์ฟชาวไทยคว้าแชมป์กอล์ฟยูโรเปี้ยน ทัวร์ รายการ “เฟรนช์ โอเพ่น” ครั้งที่ 100 ที่สนามเลอ กอล์ฟ เนชั่นแนล กรุงปารีส ประเทศฝรั่งเศส โดยรอบสุดท้าย (3 ก.ค.) โปรช้างซึ่งนำในรอบสาม ตี 3 อันเดอร์พาร์ 68 สกอร์รวม 11 อันเดอร์พาร์ 273 คว้าแชมป์รายการนี้ได้ครั้งแรก พร้อมรับเงินรางวัล 583,330 ยูโร หรือราว 22.90 ล้านบาท พร้อมสิทธิ์ไปแข่งขันกอล์ฟเมเจอร์ รายการ “บริติช โอเพ่น” ในปีนี้อีกด้วย หลังการแข่งขัน ธงชัยเปิดเผยว่า “ขอมอบแชมป์รายการนี้เป็นของขวัญวันเกิดลูกชายที่เกิดในวันนี้”
ส่วนรองแชมป์ ฟรานเชสโก้ โมลินารี่ จากอิตาลี สกอร์รวม 7 อันเดอร์พาร์ 277 ขณะที่ รอรี่ แม็กอิลรอย อดีตนักกอล์ฟมือ 1 ของโลก จากไอร์แลนด์เหนือ ได้อันดับ 3 สกอร์ 6 อันเดอร์พาร์ 278 ด้าน ราฟา คาเบรร่า เบโญ่ จากสเปน อันดับ 4 ร่วมกับ แบรนดอน สโตน จากแอฟริกาใต้ แอนดี้ ซูลลิแวน จากอังกฤษ มาร์ติน คายเมอร์ จากเยอรมนี สกอร์รวม 5 อันเดอร์พาร์ 279 ลี เวสต์วูด นักกอล์ฟชื่อดังชาวอังกฤษ อันดับ 11 ร่วม 1 อันเดอร์พาร์ 283 แปแดร็ก แฮร์ริงตั้น จากไอร์แลนด์ อันดับ 30 ร่วม สกอร์รวม 3 โอเวอร์พาร์ 287
 
ที่มา : ข่าวสด